ΚΑΝΟΝΙΣΜΟΣ (ΕΚ) αριθ. 346/95 ΤΗΣ ΕΠΙΤΡΟΠΗΣ της 21ης Φεβρουαρίου 1995 για τη χορήγηση ειδικής ενισχύσεως στην παραγωγή του σκληρού σίτου στη Γαλλία

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΟΚ) αριθ. 1765/92 του Συμβουλίου της 30ής Ιουνίου 1992 για την καθιέρωση καθεστώτος στηρίξεως στους παραγωγούς ορισμένων αροτραίων καλλιεργειών (1), όπως τροποποιήθηκε τελευταία από την πράξη προσχώρησης της Αυστρίας, της Φινλανδίας και της Σουηδίας, και ιδίως το άρθρο 12,

Εκτιμώντας:

ότι, προκειμένου να διασφαλισθεί ένα ορισμένο επίπεδο παραγωγής σκληρού σίτου στη Γαλλία, εκτός των παραδοσιακών ζωνών παραγωγής, ο κανονισμός (ΕΟΚ) αριθ. 1765/92 έχει προβλέψει τη χορήγηση ειδικής ενισχύσεως στα διαμερίσματα στα οποία, πριν από την εφαρμογή της αναμόρφωσης, υπήρχε παραγωγή σκληρού σίτου- ότι πρέπει να καθορισθεί ο κατάλογος των διαμερισμάτων που ανταποκρίνονται σ' αυτό το κριτήριο-

ότι, για να αποφευχθεί πολύ σημαντική επέκταση των καλλιεργειών που θα σπαρούν με σκληρό σίτο, η ειδική ενίσχυση έχει χορηγηθεί μέχρις εξαντλήσεως ανωτάτου ορίου 50 000 εκταρίων- ότι πρέπει να καθορισθούν οι λεπτομέρειες διαχειρίσεως αυτού του ανωτάτου ορίου-

ότι, για την εφαρμογή του παρόντος κανονισμού πρέπει να συμπληρωθούν τα στοιχεία που απαιτούνται από τον κανονισμό (ΕΟΚ) αριθ. 3887/92 της Επιτροπής της 23ης Δεκεμβρίου 1992 περί λεπτομερειών εφαρμογής του ολοκληρωμένου συστήματος διαχειρίσεως και ελέγχου σχετικά με ορισμένα καθεστώτα κοινοτικών ενισχύσεων (2), όπως τροποποιήθηκε από τον κανονισμό (ΕΚ) αριθ. 229/95 (3), και από τον κανονισμό (ΕΟΚ) αριθ. 1664/93 της Επιτροπής της 29ης Ιουνίου 1993 για τον καθορισμό των πληροφοριών που πρέπει να παρέχουν τα κράτη μέλη σχετικά με το καθεστώς στήριξης των παραγωγών ορισμένων αροτραίων καλλιεργειών (4)-

ότι η Μεικτή Επιτροπή Διαχείρισης Σιτηρών, Λιπαρών Ουσιών και Αποξηραμένων Ζωοτροφών δεν διατύπωσε γνώμη στην προθεσμία που όρισε ο πρόεδρος της,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Η ειδική ενίσχυση που προβλέπεται στο άρθρο 4 παράγραφος 5 του κανονισμού (ΕΟΚ) αριθ. 1765/92 χορηγείται, μέχρι εξαντλήσεως 50 000 εκταρίων για το σύνολο των διαμερισμάτων που αναφέρονται στο παράρτημα.

2. Η ενίσχυση που αναφέρεται στην παράγραφο 1 χορηγείται για οποιοδήποτε αγροτεμάχιο είναι επιλέξιμο για την αντισταθμιστική πληρωμή για τις αροτραίες καλλιέργειες που προβλέπεται στο άρθρο 2 του κανονισμού (ΕΟΚ) αριθ. 1765/92 το οποίο έχει σπαρθεί με σκληρό σίτο και βρίσκεται σε ένα των εν λόγω διαμερισμάτων.

3. Για τη χορήγηση της ειδικής ενισχύσεως για το σκληρό σιτάρι, στην αίτηση ενισχύσεως "εκτάσεις" που αναφέρονται στο άρθρο 4 του κανονισμού (ΕΟΚ) αριθ. 3887/92 πρέπει να αναγράφονται όλα τα στοιχεία από τα οποία μπορούν να εξακριβωθούν τα αγροτεμάχια που έχουν σπαρθεί με σκληρό σίτο.

4. Στην περίπτωση κατά την οποία το άρθροισμα των εκτάσεων σε σκληρό σίτο που ανταποκρίνεται στα κριτήρια που αναφέρονται στην παράγραφο 2, για τα οποία έχουν κατατεθεί αιτήσεις για ειδική ενίσχυση, υπερβαίνει το ανώτατο όριο που αναφέρεται στην παράγραφο 1, οι επιλέξιμες εκτάσεις για την ειδική ενίσχυση θα μειωθούν αναλογικά, πριν από την ενδεχόμενη εφαρμογή της μειώσεως, που προβλέπεται στο άρθρο 2 παράγραφος 6 πρώτη περίπτωση του κανονισμού (ΕΟΚ) αριθ. 1765/92.

Άρθρο 2

Στον πίνακα των στοιχείων που ζητούνται στο πλαίσιο του κανονισμού (ΕΟΚ) αριθ. 1664/93 τα κράτη μέλη ανακοινώνουν επίσης τα στοιχεία επί του σκληρού σίτου που προβλέπονται στον παρόντα κανονισμό.

Άρθρο 3

Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από την περίοδο εμπορίας 1995/96.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 21 Φεβρουαρίου 1995.

Για την Επιτροπή

Franz FISCHLER

Μέλος της Επιτροπής

(1) ΕΕ αριθ. L 181 της 1. 7. 1992, σ. 12.

(2) ΕΕ αριθ. L 391 της 31. 12. 1992, σ. 36.

(3) ΕΕ αριθ. L 27 της 4. 2. 1995, σ. 3.

(4) ΕΕ αριθ. L 158 της 30. 6. 1993, σ. 19.

ΠΑΡΑΡΤΗΜΑ

Διαμερίσματα

Aisne

Aube

Charente

Charente-Maritime

Cher

Deux-Sevres

Essonne

Eure

Eure et Loir

Indre

Indre-et-Loire

Loir-et-Cher

Loiret

Lot-et-Garonne

Maine-et-Loire

Marne

Nievre

Orne

Sarthe

Seine-et-Marne

Vendee

Vienne

Yonne

Yvelines